Obvestilo o novih kazalcih vedenja in ravnanja, ki vključujejo indeks naklonjenosti gospodinjstev.

Indeks naklonjenosti gospodinjstev ukrepom učinkovite rabe energije

Po naročilu ARSO smo v agenciji Informa Echo koncem leta 2024 izdelali tri nove kazalce vedenja in ravnanja z energijo, ki vključujejo **indeks naklonjenosti gospodinjstev** kot novost na področju spremljanja in spodbujanja učinkovitega ravnanja z energijo.

Kazalci oz. indeksi naklonjenosti fotovoltaiki, toplotnim črpalkam in subvencijam Eko sklada so izdelani na podlagi obstoječih podatkov Raziskave energetske učinkovitosti Slovenije ([REUS](https://www.reus.si/ekosistem-eure/)). Zaradi usklajevanja in negotovosti predvsem na področju omrežnine pri el. energiji pa se naklonjenost gospodinjstev spreminja. Kljub temu pa indeksi nakazujejo inovativen metodološki pristop k spremljanju in k spodbujanju učinkovitega ravnanja z energijo v gospodinjstvih.

**Namen indeksa naklonjenosti gospodinjstev**

Indeks omogoča vpogled v pripravljenost ljudi na izvajanje ukrepov URE OVE in spremljanje razvojnih trendov na področju stališč, namer in ravnanja z energijo v gospodinjstvih, ki predstavljajo temelj za doseganje aktualnih podnebnih in energetskih ciljev v strateških dokumentih na državni in občinski ravni. Indeksi omogočajo zanesljivejše načrtovanje in spremljanje učinkov ukrepov v NEPN in drugih strateških dokumentih na področju ravnanja z energijo in blaženja podnebnih sprememb.

**Dostop do podatkov**

Vabimo vas k ogledu kazalcev z indeksom naklonjenosti gospodinjstev v aplikaciji Kazalci okolja Slovenije (KOS):

[[RE13] Indeks odnosa gospodinjstev do samooskrbe z el. energijo s fotovoltaiko](https://kazalci.arso.gov.si/sl/content/indeks-odnosa-gospodinjstev-do-samooskrbe-z-el-energijo-s-fotovoltaiko)

[[RE14]  Indeks odnosa gospodinjstev do ogrevanja s toplotno črpalko](https://kazalci.arso.gov.si/sl/content/indeks-odnosa-gospodinjstev-do-ogrevanja-s-toplotno-crpalko)

[[RE15] Indeks odnosa gospodinjstev do finančnih spodbud za učinkovito rabo in obnovljive vire energije](https://kazalci.arso.gov.si/sl/content/indeks-odnosa-gospodinjstev-do-financnih-spodbud-za-ucinkovito-rabo-obnovljive-vire)

**Metodologija**

Indeks vključuje več vprašanj, ki ocenjujejo tri vidike odnosa gospodinjstev: stališča, namere in ravnanje. Na podlagi odgovorov smo gospodinjstva razvrstili v različne razrede. V najvišjem razredu so gospodinjstva, ki že uporabljajo določeno tehnologijo ali storitve. Sledijo jim gospodinjstva, ki nameravajo začeti z uporabo, nato tista s pozitivnim mnenjem, in na koncu gospodinjstva z nevtralnim ali negativnim mnenjem o tej temi. Vsakemu razredu smo dodelili utež od 0 do 1: 0 za segment z nevtralnim ali negativnim odnosom in 1 za segment, ki že uporablja določeno tehnologijo oz. storitve. Ostali segmenti so prejeli vmesne ocene. Na tej podlagi smo izračunali vrednost indeksa, ki se giblje od 0 do 100, pri čemer višja vrednost pomeni večjo naklonjenost.

**Načrtovana posodobitev**

V letu 2025 načrtujemo osvežitev obstoječih indeksov in pripravo novih kazalcev / indeksov na podlagi podatkov, ki jih bomo pridobili z raziskavo REUS 2025.

Načrtovani novi indeksi v 2025:

* Odnos gospodinjstev do energetske učinkovitosti stavb
* Odnos gospodinjstev do energetsko učinkovitih gospodinjskih aparatov

**Vabljeni k sodelovanju**

Na podlagi podatkov, ki jih omogoča raziskava REUS, lahko izračunamo indeks naklonjenosti gospodinjstev ukrepom URE OVE na področju rabe energije, ki je za vas aktualno. Sporočite nam katero področje, tehnologijo ali storitev bi želeli spremljati z indeksom in poslali vam bomo ponudbo.

Rajko Dolinšek